વચ્ચે થોડા સમય પહેલાંય લાભશંકર પર તે છેડાઈ ગયેલા. વાત એવી હતી કે આર્ટિસ્ટ – પોએટ્સ (શિવ પંડ્યા, માધવ રામાનુજ વગેરે જેવા ચિત્રકાર- કવિઓ) ના કાવ્યવાચનનો કાર્યક્રમ રાખવામાં આવેલો. બધું અનૌપચારિક રીતે ચલાવવાની ઈચ્છાથી લાભશંકરે કાર્યક્રમને હળવો બનાવી દીધેલો. કોઈ કવિ બેસીને, કોઈ સૂતોસૂતો કે કોઈ રાગડા તાણીને ગાય, ને એવી ગમ્મતનો મૂડ ચાલતો’તો. લાભશંકરે રઘુવીરને કહ્યુંઃ ‘હવે તમારી પેલી નવલ-ત્રયીમાંની એકાદ નવલકથા ફટકારી દો.’ બધા હસવા માંડ્યા એટલે નારજ થઈ જઈને રઘુવીર બોલ્યા, ‘કવિતાને હું ગંભીર પ્રવૃત્તિ લેખું છું ને તેમણે પોતાનો ચહેરો તથા અવાજ વધારે ગંભીર કરી નાંખેલા.’ ત્યાં હાજર રહેલામાંના કેટલાકને એ ક્ષણે લાગ્યું હશે કે દ્રારકામાં ભજવાયેલા ખેલનો ઉત્તરાર્ધ જોવા મળશે, પણ એ લોકોને નિરાશા સાંપડી. એવું કશું જ થયું નહિ. રઘુવીરનો આ એક વિરલ ગુણ છે. લાભશંકર સાથે દ્રારકામાં મારામારી કર્યાની દસ જ મિનિટ પછી રઘુવીર તેની સાથે સિગારેટ પીવા બેસી ગયેલા.